जालंधर. एग्जाम की स्ट्रेस में न्यू रसीला नगर में 7वीं के स्टूडेंट रोहन ने घर में फंदा लगाकर जान दे दी। एक प्राइवेट स्कूल में पढ़ रहे रोहन (14) के इन दिनों पेपर चल रहे थे। रविवार दोपहर परिवार ने रोहन को पढ़ने के लिए कहा था। शाम को करीब 5.15 बजे वह घर की ऊपरी मंजिल पर बने कमरे में गया। एक घंटे बाद मां निशा ने उसे चाय पीने के लिए आवाज लगाई पर कोई रिस्पांस नहीं मिला। जब उन्होंने कमरे में जाकर देखा तो रोहन की लाश पंखे से लटक रही थी। कमरे से कोई सुसाइड नोट नहीं मिला है।
थाना-5 के एसएचओ पवित्र सिंह ने बताया कि जांच की जा रही है। रोहन के पिता रिक्की राजमिस्त्री हैं। रोहन के अलावा उनके दो बेटे राहुल और शिवा हैं। पिता के मुताबिक रोहन एग्जाम की ज्यादा स्ट्रेस ले रहा था।
शहर में 15 दिन में ऐसा दूसरा मामला
एग्जाम की स्ट्रेस के कारण बच्चों द्वारा खुदकुशी करने के मामले बढ़ रहे हैं। शहर में पिछले 15 दिन में एग्जाम की स्ट्रेस के कारण दूसरे बच्चे ने जान दी है। रोहन से पहले मोता सिंह नगर में रहने वाले 13 साल के बच्चे हर्ष ने फंदा लगाकर खुदकुशी कर ली थी। रोहन की तरह हर्ष भी सातवीं कक्षा का ही स्टूडेंट था। इस संबंध में मनोवैज्ञानिकों का कहना है कि बच्चों पर किसी भी बात को लेकर दबाव डालना ठीक नहीं।
hin_Deva hin_Deva hin_Deva hin_Deva